**SPRENDIMAS**

**DĖL VALSTYBINĖS ŽEMĖS NUOMOS MOKESČIO NEPRIEMOKOS PRIPAŽINIMO BEVILTIŠKA IR JOS NURAŠYMO**

2022 m. rugsėjo 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Civilinio kodekso 1.125 straipsnio 1 dalimi, Valstybinės žemės nuomos mokesčio administravimo tvarkos aprašo, patvirtinto Rokiškio rajono savivaldybės tarybos 2018 m. birželio 29 d. sprendimu Nr. TS-172 ,,Dėl Valstybinės žemės nuomos mokesčio administravimo tvarkos aprašo patvirtinimo“, 59.2 ir 59.4 papunkčiais, 60 ir 61 punktais, atsižvelgdama į Rokiškio rajono savivaldybės iždo apskaitos vadovo, patvirtinto Rokiškio rajono savivaldybės administracijos direktoriaus 2011 m. lapkričio 30 d. įsakymu Nr. AV-970, 3 priedo Išankstinių apmokėjimų ir gautinų sumų apskaitos Rokiškio rajono savivaldybės ižde tvarkos aprašo” 35 punktą ir 52.2 papunktį, Rokiškio rajono savivaldybės taryba n u s p r e n d ž i a,

pripažinti beviltiška ir nurašyti iš apskaitos dokumentų 21813,23 Eur (iš jų: 19812,98 Eur – skolos, 2000,25 Eur – delspinigių) valstybinės žemės nuomos mokesčio nepriemoką, susidariusią 2003–2012 m. (priedas).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė–Vanagienė

**Rokiškio rajono savivaldybės tarybai**

**SPRENDIMO PROJEKTO ,,DĖL VALSTYBINĖS ŽEMĖS NUOMOS MOKESČIO NEPRIEMOKOS PRIPAŽINIMO BEVILTIŠKA IR JOS NURAŠYMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Pripažinti beviltiškomis ir nurašyti iš apskaitos dokumentų 21813,23 Eur skolas už valstybinės žemės nuomą, susidariusias 2003–2012 m.

**Šiuo metu esantis teisinis reglamentavimas** .

Civilinis kodeksas, Valstybinės žemės nuomos mokesčio administravimo tvarkos aprašas, patvirtintas Rokiškio rajono savivaldybės tarybos 2018 m. birželio 29 d. sprendimu Nr. TS-172 „Dėl Valstybinės žemės nuomos mokesčio administravimo tvarkos aprašo patvirtinimo“.

**Sprendimo projekto esmė.**

Savivaldybei valstybinės žemės nuomos mokestis buvo perduotas administruoti 2003 m., o 2013 m. savivaldybės administracijoje pakeitus valstybinės žemės nuomos mokesčio apskaitos programą nebuvo išsaugota duomenų bazė su pirminiais valstybinės žemės nuomos mokesčio apskaitos dokumentais už 2003–2012 mokestinių metų laikotarpį. LR Civilinis kodeksas numato, kad bendrasis ieškinio senaties terminas yra 10 metų.  Į savivaldybės valstybinės žemės nuomos mokesčio administravimo programą įtraukiamos gautinos sumos, kurios dėl objektyvių priežasčių nebus gautos. Atsižvelgiant į išdėstytą, šiame sprendime nurodytos skolos negali būti prisiteistos ir išieškomos teisės aktų nustatyta tvarka. Skolininkams buvo teikiami priminimai, tačiau sprendimo priede nurodyti skolininkai nepripažįsta skolos arba yra mirę. Šios gautinos sumos yra nuvertėjusios, vadovaujantis Rokiškio rajono savivaldybės iždo apskaitos vadovu (gautinos sumos, kai vėluojama jas sumokėti daugiau kaip 361 d., nuvertėja 100 proc.), todėl siūlomos pripažinti beviltiška ir nurašyti mokestinės nepriemokos balansinė vertė – 0. Pažymėtina, kad fizinių asmenų nepriemokos už valstybinės žemės nuomą nuo 2003 m., kai buvo perduota valstybinės žemės nuomos mokesčio administravimo funkcija savivaldybei, nebuvo pripažintos beviltiškomis ir nurašomos iš apskaitos dokumentų.

Siūloma vadovaujantis šiuo metu galiojančiu teisiniu reglamentavimu pripažinti beviltiškomis ir nurašyti iš apskaitos dokumentų 21813,23 Eur (iš jų: 19812,98 Eur – skolos, 2000,25 Eur – delspinigių) už valstybinės žemės nuomą, susidariusias 2003-2012 metais.

**Laukiami rezultatai.** Priėmus sprendimą sumažėtų valstybinės žemės nuomos mokesčio bendroji nepriemoka, kuri niekada nebus išieškota. Efektyvesnis valstybinės žemės nuomos mokesčio administravimas.

**Finansavimo šaltiniai ir lėšų poreikis.** Nenumatoma.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė